དེ་ནས་བཟུང་།ཝང་བླ་ཀོས་མུ་མཐུད་དུ་སློབ་གྲྭར་ཞུགས་ཏེ་ཤེས་བྱའི་རྒྱ་མཚོར་རོལ་བའི་འདུན་པ་ཅི་འདྲའི་ཆེ་ཡང་།ཨ་ཕར་ལས་གཡོག་མེད་པས་སློབ་བྱོལ་མི་གནང་ག་མེད་བྱུང་སྟེ་སློབ་གྲྭར་སྐྱོད་མཚམས་འཇོག་དགོས་བྱུང་།འདི་ལྟར་ཉིན་ཞག་མཐུད་དེ་ཟླ་ཁར་ལོ་དང་ལོ་ཁར་ལོ་ཡིས་བསྐྱལ་ཏེ་ལོ་ངོ་གསུམ་ཙམ་ལ་ཨ་ཕར་ལས་གཡོགས་བྱས་ཏེ་ཉིན་མོར་ལུག་རྫི་དང་མཚན་མོར་རང་གིས་སྔར་སྦྱངས་པའི་ཤེས་བྱ་ཁག་རྣམ་གཡེང་གིས་བརྗེད་ངེས་རྐུན་པོའི་དབང་དུ་མ་བཏང་བར་གཤར་སྦྱངས་དང་དྲན་ཤེས་བསྟེན་ཞིང་།ཕ་དམ་པས་ཀྱང་ཁོ་བོ་སློབ་སྦྱོང་ལ་དགའ་ཞིང་དད་འདུན་ཆེ་བའི་ཚུལ་དེར་ཡིད་འགུལ་ཐེབས་ཏེ་སླར་ཡང་སློབ་གྲྭར་མངགས།དེ་ནས་ཝང་བླ་ཀོའི་བསམ་ཐོག་ལ་རྟ་དང་འདོད་ཐོག་ལ་ཆར་བབས་ཏེ་སླར་ཡང་ཡི་གེ་སྦྱངས་འདོད་ཀྱི་མྱུ་གུ་གསར་དུ་འབུས་པས་བརྩོན་པའི་རྒྱུན་བསྐྱངས་ཏེ་སློབ་ཆུང་མཐར་ཕྱིན་རག་བར་དུ་འཛིན་གྲྭའི་ནང་གི་སྦྱངས་འབྲས་རྩེ་གྲས་ཏག་ཏག་བླངས་ནས་སློབ་མཐར་ཕྱིན་ཞིང་།ལོར་སྦྱངས་འབྲས་གཡུར་དུ་ཟ་བ་བླངས་ཏེ་ཁ་གྱ་སྟོད་ཤང་སློབ་འབྲིང་དུ་རྒྱུགས་འཕྲོད་ཅིང་།སྐབས་དེར་སློབ་གྲྭའི་ནང་སྤྱོད་ཡོན་གཉིས་ལྡན་གྱི་དགེ་རྒན་བཀའ་དྲིན་ཅན་དབྱང་ཧྥིན་ཚེ་བཞུགས་ཤིང་།ཁོང་གིས་དགེ་རྒན་དམ་པར་བསམ་དང་སྦྱོར་བའི་སྒོ་ནས་ཚུལ་བཞིན་དུ་བསྟེན་ཏེ་ནངས་སྔ་ལངས་དང་དགོང་ཕྱི་ཉལ་གྱིས་རང་གི་སྦྱངས་བྱའི་བསླབ་ཚན་ཁག་ལ་རིས་མེད་དུ་འབད་པ་ལྷུར་ལེན་གནང་སྟེ།ལོར།ལྗིད་ཏིག་ཏིག་གི་གཡུར་ཟའི་འབྲས་བཟང་དང་བཅས་སློབ་མཐར་ཕྱིན།དེ་ནས་བཟུང་།མུ་མཐུད་དུ་སློབ་གྲྭར་ཞུགས་ཏེ་མི་ཚེ་ཐོས་བསམ་གྱིས་བསྐྱལ་རྒྱུའི་འདུན་པ་ཆེ་ནའང་།ཁྱིམ་ཚང་གི་དཀའ་ཁག་སོགས་ཕྱི་ནང་གི་རྐྱེན་སྣ་ཚོགས་ཀྱི་དབང་གིས་མུ་མཐུད་དུ་སློབ་གྲྭར་ཞུགས་པའི་སྐལ་བཟང་ཤོར་།འདི་ལྟར་མི་ཚེ་ཤེས་བྱར་འཇུག་རྒྱུའི་གོ་སྐབས་ཤོར་བས་ཡིད་ཁོང་དུ་ཆུད་ནས་སྡོད་སྐབས།ཕ་བཀའ་དྲིན་ཅན་གྱིས་ཤེས་བྱར་མ་སྦྱངས་ནའང་རང་ཁ་གསོ་ཐབས་མང་བས།ད་ནས་ཁོ་བོས་ཁྱོད་ལ་རི་མོ་འབྲི་ཚུལ་ཁྲིད་ཆོག་ཟེར་ནས་དེ་ནས་བཟུང་ཆུ་ཚོན་རི་མོ་དང་སྣུམ་ཚོན་རི་མོ་སྦྱངས་ཏེ་ཕ་ཡིས་ཅི་ཤེས་བུ་ཡིས་དེ་བཞིན་དུ་ཤེས་པས་ཕ་ཡང་ཐུགས་དགྱེས་ཏེ་བུ་ལ་བསྟོད་པའི་མེ་ཏོག་གཏོར་ཞིང་།ཝང་བླ་ཀོས་ཀྱང་ཕའི་བསྟོད་པ་ཙམ་གྱིས་ཡིད་ཚིམ་སྟེ་ངའོ་མི་སྙམ་པར་མུ་མཐུད་དུ་རི་མོ་སྦྱངས་རྒྱུའི་བརྩོན་སེམས་ཀྱི་སྒོ་འཕར་སྔར་ལས་ཡངས་པར་ཕྱེ་སྟེ།སློབ་དཔོན་མཚན་ཉིད་ལྡན་པ་ཞིག་བསྟེན་ཏེ་བོད་ཀྱི་ལྷ་རིས་སྒྱུ་རྩལ་གྱི་ཕྱོགས་ལ་རང་རྐྱ་ཐུབ་པ་ཞིག་སྦྱངས་དགོས་པར་འདོད་དེ་ཕྱོགས་ཡས་མས་ལ་ལྷ་བཟོ་དགེ་རྒན་ཞིག་བཙལ་བ་ན།དེ་ཡང་གངས་ཅན་བཅུ་ཕྲག་རིག་པའི་ནང་མཛོད་ཆེན་མོ།སྐལ་ལྡན་རྗེས་སུ་འཛིན་པ་བཟོ་རིག་པ་ལས་གཟུགས་སྐུའི་ཆེ་བ་ཕྱག་སོར་གྱི་རྩལ་ལས་མངོན་པར་མཚོན་ནུས་པ་བོད་ཀྱི་རིག་གནས་སྤྱི་དང་ལྷག་པར་དུ་ལྷ་རིས་སྒྱུ་རྩལ་ལ་ནང་བྱན་ཆུད་པའི་མཁས་མཆོག་ལྷ་མོའི་ཀིརྟི་དགོན་གྱི་ཁོང་ཨ་ཁུ་སངས་རྒྱས་ལགས་ཀྱི་མཚན་སྙན་ཐོས་ཏེ་རྨ་བྱས་འབྲུག་སྒྲ་ཐོས་པ་ལྟར་སེམས་གཏིང་ནས་དགའ་སྟེ་ཚམ་ཚོམ་མེད་པར་སློབ་དཔོན་བསྟེན་རྒྱུའི་འདུན་པ་འགོག་མེད་དུ་སྐྱེས།ལོར་ཁོང་ཨ་ཁུ་སངས་རྒྱས་ཀྱི་རྩར་སོང་སྟེ་ལྷ་རིས་སྒྱུ་རྩལ་གྱི་སྐོར་ལ་བསླབ་རྒྱུའི་བསམ་འདུན་བརྗོད་པ་ན་ཨ་ཁུས་ཀྱང་དགྱེས་བཞིན་ཞལ་གྱིས་བཞེས།དེ་ནས་བཟུང་།ཝང་བླ་ཀོས་བླ་མས་ཅི་གསུངས་ཆོས་དང་།མཛུབ་མོས་གར་བསྟན་ཤར་བཞིན་དུ་དགེ་རྒན་བཀའ་དྲིན་ཅན་གྱི་བཀའ་བཞིན་དང་དུ་བླངས་ཏེ་ལོ་ངོ་བཅུ་ལ་གཙག་དྲུབ་འབུར་བརྐོས་དང་།མར་ཚོན་མཛེས་བཟོ།སྐུ་གཟུགས་ཀྱི་ཐིག་རྩ་དང་བཟོ་རིག་བྲིས་རྒྱུན་རི་མོའི་མན་ངག་དང་བཅས་པ་བུམ་པ་གང་བྱོའི་ཚུལ་གྱིས་བསླབས།དེ་ནས་ཝང་བླ་ཀོས་དཀའ་སྤྱད་འབད་བརྩོན་དང་བཟོ་རིག་སྒྱུ་རྩལ་ལ་མངའ་བའི་ལྷན་སྐྱེས་ཤེས་རབ་ལ་བརྟེན་ནས་སྐུའི་མཛེས་ཉམས་དོད་ཅིང་།བབས་ཆགས་པ་དང་།ཆ་ཚད་ཚང་ཞིང་།གཟི་བརྗིད་མངའ་བས་མཚན་སྙན་ཡང་རིམ་གྱིས་རྒྱས་ཏེ་བླ་བྲང་བཀྲ་ཤིས་འཁྱིལ་དང་ལྷ་མོའི་ཀིརྟི་དགོན།རོང་བོ་དགོན་ཆེན་དང་གཙོས་དགོན་པ།ཁ་གྱ་སྟོད་དགོན་པ་སོགས་དགོན་པ་ཆེ་ཆུང་བཞི་བཅུ་ལྷག་ཏུ་སོང་སྟེ་སངས་རྒྱས་དང་བྱང་སེམས་ཀྱི་སྐུ་བརྙན་དང་།ཇོའི་སྐུ།རྡོ་རྗེ་སེམས་དཔའི་སྐུ།སློབ་དཔོན་གྱི་སྐུ།བླ་སྐུ།མཆོད་པའི་ལྷ་མོ།ཞི་ཁྲོ་བརྒྱ་རྩ།རྒྱལ་སྲིད་སྣ་བདུན།མཐུན་པ་སྤུན་བཞི་སོགས་མདོར་ན་ལྷའི་སྐོར་དང་མཆོད་རྟེན་ཆ་བརྒྱད་ཀྱིས་གཙོས་པའི་སྐུ་གདུང་མཆོད་རྟེན་གྱི་སྐོར།མི་འཇིགས་སེངྒེས་བཏེགས་པའི་བཞུགས་ཁྲིའི་སྐོར་སོགས་ཉར་ཚགས་ཀྱི་རིན་ཐང་མཐོ་བའི་སྒྱུ་རྩལ་བརྩམས་ཆོས་མང་པོ་ཤུལ་ནོར་གྱི་གཏེར་དུ་སྤུངས།ཇི་སྐད་དུ།དམ་པའི་ཡོན་ཏན་སྦས་གྱུར་ཀྱང་།།འཇིག་རྟེན་ཀུན་ལ་ཁྱབ་པར་གསལ།།སྣ་མའི་མེ་ཏོག་ལེགས་བཀབ་ཀྱང་།།དྲི་ཞིམ་ཀུན་ཏུ་ཁྱབ་པར་འགྱུར།།ཞེས་གསུངས་པ་ནང་བཞིན།ཝང་བླ་ཀོའི་མཚན་སྙན་གྱི་གྲགས་པ་གཅིག་ཁར་གཅིག་གིས་བསྒྲགས་ཏེ་དགེ་རྒན་བསྟེན་འདོད་ཀྱི་བོད་རྒྱའི་སློབ་མ་སུམ་བཅུ་ལྷག་བྱུང་ཞིང་།ཝང་བླ་ཀོས་ཀྱང་རང་གི་ཆུང་ཤེས་ཆེ་ཤེས་ཐམས་ཅད་དགེ་རྒན་ལྷག་བསམ་ཅན་ལ་བསྟེན་ནས་ཤེས་པ་ཡིན་པས་ད་ནི་རང་གིས་ཅི་ཤེས་དཔེ་འཁྱུད་མི་བྱེད་པར་དགེ་རྒན་གྱིས་ཁྲིད་པའི་སྐུ་གཟུགས་ཀྱི་ཐིག་རྩ་དང་བཟོ་རིག་བྲིས་རྒྱུན་རི་མོའི་མན་ངག་དང་བཅས་པ་བུམ་པ་གང་བྱོའི་ཚུལ་དུ་བསྩལ་ཏེ་ཀུན་སྤྱོད་གཙང་ལ་གཤིས་རྒྱུད་འཇམ་པ་དང་རྒན་ལ་བཀུར་ཞིང་གཞོན་ལ་བྱམས་པ།སྙིང་སྟོབས་ཆེ་ལ་བརྩོན་འགྲུས་ལྡན་པ།རིགས་ལ་དུངས་ཤིང་ལྷག་བསམ་ཅན་གྱི་སློབ་བུ་མང་པོ་བསྐྱངས།